థిల్లానా మోహనాంబాల్ (1968)

థిల్లానా మోహనాంబాల్ (తమిళం: தில்லானா மோகனாம்பாள்) 1968లో విడుదలైన తమిళ సినిమా. ఈ చిత్రానికి దర్శకుడు ఎ. పి. నాగరాజన్. ఈ చిత్రంలో శివాజీ గణేశన్, పద్మిని, ఎం. ఎన్. నంబియార్, కె. బాలాజీ, టి. ఎస్. బాలయ్య, కె. ఎ. తంగవేలు, నగేష్, సి. కె. సరస్వతి, మనోరమ తదితరులు నటించారు. థిల్లానా మోహనాంబాల్ "కలైమణి" అనే కలం పేరుతో కొత్తమంగళం సుబ్బు రాసిన నవల ఆధారంగా ఈ సినిమా రూపొందించబడింది. ఈ నవల 1957-58లో తమిళ వారపత్రిక ఆనంద వికటన్‌లో ధారావాహికగా ప్రచురించబడింది. ఈ కథ ప్రసిద్ధ నర్తకి మోహనాంబాల్, నాదస్వర విద్వాంసుడు షణ్ముగసుందరం మధ్య ఉన్న బంధాన్ని చిత్రీకరిస్తుంది. చిత్రకారుడు, కార్టూనిస్ట్ గోపులు ఈ నవలకు బొమ్మలు గీశారు.

 కథ 
"సిక్కల్" షణ్ముఖసుందరం ఒక నిష్ణాతుడైన నాదస్వరం విద్వాంసుడు. అతను ముక్కోపి, సున్నిత మనస్కుడు. అతను భరతనాట్యం నర్తకి మోహనాంబాళ్‌ను కలుస్తాడు, వారు ఒకరినొకరు ప్రేమించుకుంటారు. సుందరం అహం కారణంగా మోహనాతో బంధం బలపడదు. ఆమె నృత్యం చేస్తుండగా తన నాదస్వరంపై తిల్లానా వాయించమని మోహన కోరుతుంది. మోహన తల్లి వడివాంబాళ్ పలుకుబడి, ధనాశ గల స్త్రీ. తన కూతురు జీవితంలో స్థిరపడాలంటే ధనవంతుడిని పెళ్లి చేసుకోవాలని ఆమె కోరుకుంటుంది. ప్రేమలో ఉన్న మోహన, వడివాంబాళ్ మాటను ఎదిరిస్తుంది. దీనితో వారి మధ్య విభేదాలు వస్తాయి.

మోహన మనసు తెలియని సుందరం, తాను సోదరిగా భావించే జానపద నర్తకి కరుప్పాయితో కలిసి ఊరు విడిచి వెళ్ళాలని నిర్ణయించుకుంటాడు. మోహన అతన్ని పిరికివాడని నిందిస్తూ, ఉండిపోవాలని సవాలు విసురుతుంది. అతను దాన్ని అంగీకరిస్తాడు. ఒక ఆలయంలో సుందరం తిల్లానా వాయిస్తుండగా మోహన నృత్యం చేస్తుంది. మోహన ప్రదర్శనకు ముగ్ధుడైన సుందరం, ఆమెకు "తిల్లానా మోహనాంబాళ్" అనే బిరుదును ఇస్తాడు. హఠాత్తుగా, మోహనను పెళ్లి చేసుకోవాలనుకున్న జమీందారు నాగలింగం అసూయతో సుందరాన్ని విషం పూసిన కత్తితో పొడుస్తాడు.

సుందరం ఆసుపత్రిలో చేరతాడు, అక్కడ పనిచేసే నర్సు మేరీ సహాయంతో కోలుకుంటాడు. తరువాత వడివాంబాళ్ ఇష్టానికి వ్యతిరేకంగా ఒక కచేరీ కార్యక్రమంలో అతడు, మోహన కలుసుకుని ప్రదర్శన ఇస్తారు. తన స్వలాభం కోసం "సవాదల్" వైతి అనే జిత్తులమారి, కార్యక్రమానికి ముఖ్య అతిథిగా వచ్చిన మదన్‌పూర్ మహారాజుతో స్నేహం చేస్తాడు. మోహనను మహారాజుకు ఉంపుడుగత్తెగా మారుస్తానని వైతి మాటిస్తాడు. మహారాజు తన భవనంలో ప్రదర్శన ఇవ్వడానికి నాదస్వరం, భరతనాట్యం కళాకారులను ఆహ్వానించాడని, సుందరం కూడా రావడానికి ఒప్పుకున్నాడని చెప్పి వైతి మోహనను నమ్మిస్తాడు. మోహన వెంటనే అంగీకరించి మదన్‌పూర్ వెళ్తుంది. వైతి సుందరం బృందాన్ని అవమానిస్తాడు, దాంతో సుందరం వెళ్లిపోవాలని నిర్ణయించుకుంటాడు. మోహన మహారాజు గదికి వెళ్లడం అతను చూస్తాడు.

మహారాజు మోహనను తన ఉంపుడుగత్తెగా ఉండమని అడుగుతాడు, కానీ ఆమె తిరస్కరిస్తుంది. మహారాజు భార్య, మహారాణి ఆమెను కాపాడుతుంది. మహారాజు కోరికను మోహన పదేపదే తిరస్కరించినప్పటికీ, సుందరం ఆమెకు తనపై ప్రేమ లేదని భావిస్తాడు. కృంగిపోయిన మోహన పారిపోతుంది. మోహన తన ప్రతిపాదనను తిరస్కరించిందని, ఆమె సుందరాన్ని మాత్రమే ప్రేమిస్తోందనే నిజాన్ని మహారాజు సుందరానికి తెలియజేస్తాడు. తన తప్పు తెలుసుకున్న సుందరం, మోహనను క్షమాపణ కోరడానికి వెళ్తాడు. అక్కడ గదిలో బంధించుకుని ఆమె ఉరి వేసుకోవడానికి ప్రయత్నించడం చూస్తాడు. ఆగమని అరుస్తూ, ఇంకెప్పుడూ ఆమె ప్రేమను శంకించనని మాటిస్తాడు. సుందరం తలుపు పగులగొట్టి మోహనను కాపాడతాడు. వడివాంబాళ్ అంగీకారంతో వారు పెళ్లి చేసుకుంటారు. చేసిన నేరాలకు వైతి అరెస్టు అవుతాడు.

 నటీనటులు 
 నటుడు  పాత్ర శివాజీ గణేశన్  'సిక్కల్' నాదస్వర చక్రవర్తి షణ్ముగసుందరం  పద్మిని  నాట్య మయూరి మోహనాంబాల్  టి. ఎస్. బాలయ్య 'కలియుగ నంది' ముత్తురాకు  కె. ఎ. తంగవేలు  నట్టువనార్, ముత్తుకుమార స్వామి  మనోరమ కరుప్పాయి / 'జిల్ జిల్' రమామణి  నగేష్  'సవడాల్' వైతి  ఎం. ఎన్. నంబియార్  'మదన్‌పూర్' మహారాజు  కె. బాలాజీ  మైనర్ సింగపురం, చెల్లదురై  చిత్తూరు వి. నాగయ్య షణ్ముగసుందరం కి నాదస్వర గురువు  ఎ. వి. ఎం. రాజన్  తంగరత్నం, షణ్ముగ సుందరం తమ్ముడు, బృందంలో నాదస్వరం వాయించేవాడు కె. సారంగపాణి 'కోడై ఇడి' శక్తివేల్, షణ్ముగ సుందరం బృందంలో తవిల్ వాయించేవాడు ఎ. కరుణానిధి  సుడలై, షణ్ముగ సుందరం బృందంలో శృతి పెట్టేవాడు టి. ఆర్. రామచంద్రన్  మోహన బృందంలో, మృదంగం వాయించేవాడు  సి. కె. సరస్వతి  వడివాంబాల్, మోహన తల్లి  ఎం. సరోజ అపరంచి 'వెత్తలప్' పెట్టె  షణ్ముగసుందరి  మోహన బృందంలో వీణ వాయించేవారు  ఎస్. వి. సహస్రనామం  పరమానంద పరదేశి  ఇ. ఆర్. సహదేవన్  నాగలింగం పి. డి. సంబంధం  షణ్ముగ సుందరం బృందంలో తాళం వేసేవాడు ఎం. ఎల్. భానుమతి  నర్స్ మేరీ

 పాటలు 
కె. వి. మహదేవన్ సంగీతం సమకూర్చిన ఈ చిత్రంలోని పాటలను కవియరసు కన్నదాసన్ రాశారు.

 సంఖ్య  పాట  గాయకులు  గీత రచయిత  నిడివి (ని:సె) 1  వాద్య సంగీతం  - కన్నదాసన్  04:49 2  మరైందిరుందు 1  పి. సుశీల  05:15 3  మరైందిరుందు 2  పి. సుశీల  05:18 4  నాదస్వర సంగీతం 1  -  05:22 5  నాదస్వర సంగీతం 2  -  03:46 6  నలందానా  పి. సుశీల  05:12 7  పాండియన్ నానిరుక్క  ఎల్. ఆర్. ఈశ్వరి, ఎస్. సి. కృష్ణన్  02:47

 పాటల సందర్భాలు 
1. నలందానా పాట:
షణ్ముగ సుందరం గాయపడి ఉంటాడు. అతను నాదస్వరం వాయించే వేదికపై మోహన నాట్యం చేస్తుంది. ప్రేమికురాలిగా ఆమె, తన ప్రియుడైన షణ్ముగం గాయాన్ని చూసి, అతని క్షేమం గురించి పాట రూపంలో పరోక్షంగా ప్రశ్నిస్తుంది.

2. మరైందిరుందు పార్క్కుం..

నాట్యకారిణి మోహనాంబాల్ గుడిలో నాట్యం చేస్తూ ఉంటుంది. ఆమె నాట్యాన్ని స్తంభం చాటు నుండి దొంగతనంగా నాదస్వర విద్వాంసుడు షణ్ముగం చూసి ఆనందిస్తాడు. అది గమనించిన మోహన, అతన్ని 'షణ్ముగ' అని పాటలోనే పరోక్షంగా పిలిచి, 'ఒక స్త్రీ పాదాలను చూడటానికి సిగ్గుపడుతున్నావా!?. దాగి ఉండి చూసే రహస్యం ఏమిటి!?' అని సైగలతో, సరదాగా షణ్ముగాన్ని ప్రశ్నిస్తున్నట్లుగా ఈ పాట సాగుతుంది.

 అవార్డులు 
 జాతీయ అవార్డులు  
 1969 - ఉత్తమ తమిళ చలనచిత్రంగా జాతీయ అవార్డు - రాష్ట్రపతి రజత పతకం

 తమిళనాడు రాష్ట్ర అవార్డులు  
 1970  ఉత్తమ చిత్రంగా తమిళనాడు రాష్ట్ర చలనచిత్ర పురస్కారం  - రెండవ స్థానం
 1970 - ఉత్తమ నటిగా తమిళనాడు రాష్ట్ర చలనచిత్ర పురస్కారం - నటి పద్మిని 
 1970 - ఉత్తమ సహాయ నటిగా తమిళనాడు రాష్ట్ర చలనచిత్ర పురస్కారం - మనోరమ

 మూలాలు 
పుస్తకం: ప్రసిద్ధ 100 సినిమా కళాకారులు; రచయిత: జగదా; ప్రచురణకర్త: శంకర్ పబ్లికేషన్స్

 గ్రంథ పట్టిక 











 బాహ్య లింకులు 
 తిల్లానా మోహనాంబాల్
వర్గం:తమిళ అనువాద సినిమాలు
వర్గం:తమిళ సినిమా